b'\n_START_ARTICLE_\nAlus\n_START_PARAGRAPH_\nAlus\xc2\xa0\xe2\x80\x93 silpnas nat\xc5\xabralus alkoholinis g\xc4\x97rimas. Stiprumas 2,5-12\xc2\xa0% alkoholio t\xc5\xabrio. Gaminamas fermentuojant miel\xc4\x97mis mie\xc5\xbei\xc5\xb3, kartais\xc2\xa0\xe2\x80\x93 kit\xc5\xb3 gr\xc5\xabd\xc5\xb3 (kvie\xc4\x8di\xc5\xb3, ry\xc5\xbei\xc5\xb3) salykl\xc4\x85. Skoniui pagerinti \xc4\xaf al\xc5\xb3 dedama apyni\xc5\xb3 ir kit\xc5\xb3 prieskoni\xc5\xb3. Stiprumui padidinti\xc2\xa0\xe2\x80\x93 cukraus, kartais\xc2\xa0\xe2\x80\x93 medaus.\n_START_SECTION_\nEtimologija\n_START_PARAGRAPH_\nManoma, kad \xc5\xbeodis alus yra kil\xc4\x99s i\xc5\xa1 indoeuropie\xc4\x8di\xc5\xb3 prokalb\xc4\x97s \xc5\xbeod\xc5\xbeio \xc5\xa1aknies *alu-. \xc5\xa0ios kilm\xc4\x97s yra ne tik lietuvi\xc5\xa1kas ir latvi\xc5\xa1kas \xc5\xbeodis alus, bet ir angl. ale, \xc5\xa1ved\xc5\xb3 \xc3\xb6l, dan\xc5\xb3 ir norveg\xc5\xb3 \xc3\xb8l, taip pat, kaip indoeuropieti\xc5\xa1kas skolinys, suomi\xc5\xb3 olut ir est\xc5\xb3 \xc3\xb5lu._NEWLINE_Angl\xc5\xb3 kalbos \xc5\xbeodis beer, vokie\xc4\x8di\xc5\xb3 (ir daugelio kit\xc5\xb3 kalb\xc5\xb3) bier, pranc\xc5\xabz\xc5\xb3 bi\xc3\xa8re, it. birra yra kil\xc4\x99 i\xc5\xa1 lotyn\xc5\xb3 kalbos veiksma\xc5\xbeod\xc5\xbeio bibere (gerti)._NEWLINE_Pana\xc5\xa1iai, daugumos slav\xc5\xb3 kalb\xc5\xb3 \xc5\xbeodis pivo rei\xc5\xa1kia \xe2\x80\x9eg\xc4\x97rimas\xe2\x80\x9c. Ispan\xc5\xb3 ir portugal\xc5\xb3 kalb\xc5\xb3 \xc5\xbeodis cerveza kil\xc4\x99s i\xc5\xa1 lotyni\xc5\xa1kojo cerevisia.\n_START_SECTION_\nIstorija\n_START_PARAGRAPH_\nAlus yra vienas seniausi\xc5\xb3 istorijai \xc5\xbeinom\xc5\xb3 \xc5\xbemogaus gaminam\xc5\xb3 produkt\xc5\xb3. Alaus gamybos prad\xc5\xbeia datuojama 7 t\xc5\xabkstantme\xc4\x8diu pr. m. e., jo gamyba minima senov\xc4\x97s Egipto ir Mesopotamijos ra\xc5\xa1ytiniuose \xc5\xa1altiniuose. Alaus liku\xc4\x8di\xc5\xb3 aptinkama 3500\xe2\x80\x933100 m. pr. m. e. induose . Kadangi fermentuoti galima daugel\xc4\xaf produkt\xc5\xb3, kuriuose yra cukraus ar krakmolo, tik\xc4\x97tina, kad alaus gamyba buvo i\xc5\xa1rasta keliose pasaulio vietose nepriklausomai viena nuo kitos._NEWLINE_Iki pramon\xc4\x97s revoliucijos alus daugiausia buvo gaminamas namudiniais b\xc5\xabdais, nors jau nuo VII a. taip pat buvo intensyviai gaminamas ir pardavin\xc4\x97jamas Europos vienuolynuose. Pramon\xc4\x97s revoliucija leido taikyti pramoninius alaus gamybos b\xc5\xabdus, o mokslo pasiekimai (pvz., termometro ir higrometro i\xc5\xa1radimas) leido geriau suprasti alaus gamybos proces\xc4\x85 ir j\xc4\xaf kontroliuoti._NEWLINE_\xc5\xa0iuo metu alaus gamyba yra pasaulinis verslas, kuriame dominuoja keletas tarptautini\xc5\xb3 korporacij\xc5\xb3. Egzistuoja taip pat t\xc5\xabkstan\xc4\x8diai regionini\xc5\xb3 gamintoj\xc5\xb3._NEWLINE_Pirmasis lietuvi\xc5\xa1ko kapitalo bravoras atidarytas 1932 metais - \xc5\xa0adausk\xc5\xb3 bravoras Ma\xc5\xbeeikiuose.\n_START_SECTION_\nPoveikis sveikatai\n_START_PARAGRAPH_\nAlkoholio vartojimas dideliais kiekiais siejamas su kepen\xc5\xb3 pa\xc5\xbeeidimais (ir v\xc4\x97\xc5\xbeio vystymusi), ciroze, pankreatitu ir podagra._NEWLINE_Apyniuose, kurie naudojami suteikti alui specifin\xc4\xaf karstel\xc4\x97jus\xc4\xaf skon\xc4\xaf, yra 8-prenilnaringeninas (8-PN)\xc2\xa0\xe2\x80\x93 med\xc5\xbeiaga, priklausanti fitoestrogen\xc5\xb3 klasei (\xe2\x80\x9efito\xe2\x80\x9c\xc2\xa0\xe2\x80\x93 augalas, \xe2\x80\x9eestrogenas\xe2\x80\x9c\xc2\xa0\xe2\x80\x93 moters lytinis hormonas). D\xc4\x97l \xc5\xa1ios prie\xc5\xbeasties, alaus vartojim\xc4\x85 galima prilyginti hormoninei terapijai.\n_START_SECTION_\nTara\n_START_PARAGRAPH_\nBaruose, restoranuose ir kitose vie\xc5\xa1ojo maitinimo \xc4\xafstaigose \xc4\xafprastai alus serviruojamas i\xc5\xa1 metalini\xc5\xb3 statinai\xc4\x8di\xc5\xb3, i\xc5\xa1 kuri\xc5\xb3 alus pilstomas per \xc4\x8diaup\xc4\x85. Statinait\xc4\x97s viduje angliar\xc5\xabg\xc5\xa1te sukeliamas spaudimas, d\xc4\x97l kurio alus teka \xc4\xaf \xc4\x8diaup\xc4\x85. Kai kuri\xc5\xb3 r\xc5\xab\xc5\xa1i\xc5\xb3 (pvz., Guinness) spaudimas sukeliamas azoto pagalba. Azoto burbulai smulk\xc5\xabs, o puta tir\xc5\xa1ta ir standi._NEWLINE_Nefiltruotas alus kartais pilstomas tiesiogiai i\xc5\xa1 medin\xc4\x97s statin\xc4\x97s, \xc4\xaf kuri\xc4\x85 \xc4\xafsukamas \xc4\x8diaupas._NEWLINE_Parduotuv\xc4\x97se parduodamas alus paprastai pilstomas \xc4\xaf skardines, stiklinius bei plastikinius (pigiausios r\xc5\xab\xc5\xa1ys) butelius. Prie\xc5\xa1 i\xc5\xa1pilstym\xc4\x85 dauguma alaus r\xc5\xab\xc5\xa1i\xc5\xb3 filtruojamos, ta\xc4\x8diau r\xc5\xab\xc5\xa1ys, kuri\xc5\xb3 brendimas turi b\xc5\xabti baigiamas pa\xc4\x8diame butelyje, paliekamos nefiltruotos._NEWLINE_\xc4\xaevairiose \xc5\xa1alyse taros populiarumas skiriasi. Pvz., 2001\xc2\xa0m. \xc5\xa0vedijoje 63,9\xc2\xa0% alaus buvo parduota skardin\xc4\x97se, tuo tarpu Danijoje alumi skardin\xc4\x97se i\xc5\xa1vis neprekiaujama . Skardin\xc4\x97s apsaugo al\xc5\xb3 nuo \xc5\xa1viesos poveikio, taip pat suma\xc5\xbeina tikimyb\xc4\x99, kad alus i\xc5\xa1b\xc4\x97gs. I\xc5\xa1radus skardines, \xc4\xaf jas buvo \xc5\xbevelgiama kaip \xc4\xaf technologin\xc4\xaf prover\xc5\xbe\xc4\xaf, leisiant\xc4\xaf i\xc5\xa1laikyti alaus kokyb\xc4\x99, pakuojant al\xc5\xb3 \xc4\xaf ma\xc5\xbeai vietos u\xc5\xbeiman\xc4\x8di\xc4\x85, lengv\xc4\x85 ir pigi\xc4\x85 pakuot\xc4\x99. Ta\xc4\x8diau ilgainiui skardin\xc4\x97s prad\xc4\x97tos sieti su pigesniu, masin\xc4\x97s gamybos alumi (o stikliniai buteliai\xc2\xa0\xe2\x80\x93 su auk\xc5\xa1tesn\xc4\x97s kokyb\xc4\x97s alumi).\n_START_SECTION_\nVanduo\n_START_PARAGRAPH_\nVanduo yra pagrindin\xc4\x97 alaus sudedamoji dalis. Kadangi skirting\xc5\xb3 vietovi\xc5\xb3 vandenyje yra i\xc5\xa1tirp\xc4\x99 skirtingi mineralini\xc5\xb3 med\xc5\xbeiag\xc5\xb3 kiekiai, vanduo turi didel\xc4\x97s \xc4\xaftakos alaus skoniui. Pvz., Dublino regione vanduo kietas ir gerai tinka gaminti stout al\xc5\xb3, kuriuo gars\xc4\x97ja Dublinas, o Pilzene vanduo mink\xc5\xa1tas, gerai tinkantis pilsner alui.\n_START_SECTION_\nKrakmolo \xc5\xa1altinis\n_START_PARAGRAPH_\nKrakmolas yra med\xc5\xbeiaga fermentacijai ir lemia alaus skon\xc4\xaf. Da\xc5\xbeniausiai alaus gamyboje naudojamas krakmolo \xc5\xa1altinis yra mie\xc5\xbei\xc5\xb3 salyklas. Salyklas gaminamas mirkant gr\xc5\xabdus vandenyje ir leid\xc5\xbeiant jiems sudygti, o v\xc4\x97liau i\xc5\xa1 dalies sudygusius gr\xc5\xabdus i\xc5\xa1d\xc5\xbeiovinant. Salykle susidaro fermentai, d\xc4\x97l kuri\xc5\xb3 gr\xc5\xabduose esantis krakmolas virsta cukrumi. Skirtingi salyklo d\xc5\xbeiovinimo b\xc5\xabdai ir temperat\xc5\xabros i\xc5\xa1 t\xc5\xb3 pa\xc4\x8di\xc5\xb3 gr\xc5\xabd\xc5\xb3 leid\xc5\xbeia pagaminti skirtingas salyklo r\xc5\xab\xc5\xa1is. Tamsesn\xc4\x97s spalvos salyklas naudojamas gaminti tamsiam alui.\n_START_SECTION_\nMiel\xc4\x97s\n_START_PARAGRAPH_\nMiel\xc4\x97s\xc2\xa0\xe2\x80\x93 mikroorganizmas, d\xc4\x97l kurio veiklos vyksta alaus fermentacija. Mieli\xc5\xb3 metabolizmas skaido cukr\xc5\xb3 \xc4\xaf anglies dvidegin\xc4\xaf ir etanol\xc4\xaf. Nuo mieli\xc5\xb3 r\xc5\xab\xc5\xa1ies priklauso ir alaus skonis.\n_START_SECTION_\nApyniai\n_START_PARAGRAPH_\nApyniai dedami \xc4\xaf beveik visas alaus r\xc5\xab\xc5\xa1is dvejopais tikslais: jie suteikia prieskon\xc4\xaf, taip pat konservuoja. Apyniai alui suteikia kartumo, suteikia papildom\xc5\xb3 vaisini\xc5\xb3 prieskoni\xc5\xb3, padeda ilgiau i\xc5\xa1silaikyti alaus putai, bei turi antibiotin\xc4\xaf efekt\xc4\x85, kuris stabdo nepageidaujam\xc5\xb3 aluje mikroorganizm\xc5\xb3 dauginim\xc4\x85si. Alaus kartumui matuoti egzistuoja tarptautin\xc4\x97 International Bitterness Units skal\xc4\x97.\n_START_SECTION_\nStiprumas\n_START_PARAGRAPH_\nEtanolis yra mieli\xc5\xb3 metabolizmo \xc5\xa1alutinis produktas, ta\xc4\x8diau pa\xc4\x8dioms miel\xc4\x97ms jis yra kenksmingas\xc2\xa0\xe2\x80\x93 dauguma alui naudojam\xc5\xb3 mieli\xc5\xb3 r\xc5\xab\xc5\xa1i\xc5\xb3 \xc5\xbe\xc5\xabsta, kai alkoholio koncentracija pasiekia 12\xc2\xa0% t\xc5\xabrio. Pagrindiniai faktoriai, lemiantys alkoholio kiek\xc4\xaf aluje, yra mieli\xc5\xb3 r\xc5\xab\xc5\xa1is ir cukraus kiekis rauge. Siekiant didesnio alkoholio kiekio, \xc4\xaf al\xc5\xb3 gali b\xc5\xabti papildomai dedama cukraus arba ferment\xc5\xb3, skaidan\xc4\x8di\xc5\xb3 krakmol\xc4\x85. Kuo ilgesnis fermentacijos laikas ir kuo auk\xc5\xa1tesn\xc4\x97je temperat\xc5\xabroje ji vyksta, tuo didesn\xc4\x97 alkoholio koncentracija._NEWLINE_Pasaulyje daugiausiai i\xc5\xa1geriama \xc5\xa1viesiojo Lager tipo alaus, kuriame alkoholio koncentracija paprastai yra 4\xe2\x88\x926\xc2\xa0% t\xc5\xabrio._NEWLINE_Lietuvoje pagal \xc4\xafstatymus komerciniais tikslais leid\xc5\xbeiama gaminti al\xc5\xb3, kuriame etanolio yra iki 7,5\xc2\xa0% t\xc5\xabrio (iki 2013 m. sausio 1 d. \xe2\x88\x92 9,5\xc2\xa0%)\n_START_SECTION_\nIndai\n_START_PARAGRAPH_\nAlus geriamas i\xc5\xa1 \xc4\xafvairi\xc5\xb3 form\xc5\xb3 bokal\xc5\xb3 ir tauri\xc5\xb3. Daugelis g\xc4\x97r\xc4\x97j\xc5\xb3 mano, kad indo forma turi \xc4\xaftakos alaus skoniui, d\xc4\x97l to alaus gamintojai gamina konkre\xc4\x8diam alui gerti tinkamas taures._NEWLINE_Alaus i\xc5\xa1vaizd\xc4\x85 bokale lemia supylimo b\xc5\xabdas: pylimo greitis (i\xc5\xa1 butelio ir i\xc5\xa1 \xc4\x8diaupo), bokalo palenkimo kampas, srov\xc4\x97s pad\xc4\x97tis (\xc4\xaf bokalo kra\xc5\xa1t\xc4\x85 ar \xc4\xaf centr\xc4\x85) lemia alaus putos stor\xc4\xaf ir jos i\xc5\xa1silaikym\xc4\x85, alaus putos liekanas ant bokalo kra\xc5\xa1t\xc5\xb3, burbuliavim\xc4\x85 (kiek pylimo metu i\xc5\xa1siskyr\xc4\x97 angliar\xc5\xabg\xc5\xa1t\xc4\x97s).\n_START_SECTION_\nAlaus r\xc5\xab\xc5\xa1ys\n_START_PARAGRAPH_\nKiekvienoje \xc5\xa1alyje, kurioje populiarus alus, egzistuoja saviti alaus skirstymo b\xc5\xabdai, ta\xc4\x8diau alaus gamybos b\xc5\xabdai yra bendri visoms \xc5\xa1alims._NEWLINE_Papras\xc4\x8diausias alaus skirstymas \xc4\xaf tipus pagal fermentacijos metu naudojamas mieles. \xc5\xa0itaip i\xc5\xa1skiriami trys pagrindiniai alaus tipai:\n_START_SECTION_\nApatin\xc4\x97s fermentacijos alus (Lager)\n_START_PARAGRAPH_\nPopuliariausias alaus tipas pasaulyje, \xc5\xa1iam tipui priklauso ir beveik visos Lietuvoje gaminamos alaus r\xc5\xab\xc5\xa1ys._NEWLINE_Fermentacijos metu miel\xc4\x97s (pvz., Saccharomyces pastorianus) nus\xc4\x97da indo apa\xc4\x8dioje. Fermentuojama 2 etapais \xc5\xbeemoje temperat\xc5\xabroje: pirmin\xc4\x97 fermentacija 7-12\xc2\xa0\xc2\xb0C, antrin\xc4\x97\xc2\xa0\xe2\x80\x93 0-4\xc2\xa0\xc2\xb0C temperat\xc5\xabroje. Fermentuojant \xc5\xbeemoje temperat\xc5\xabroje susidaro esteriai, lemiantys gaiv\xc5\xb3 alaus skon\xc4\xaf._NEWLINE_Terminas \xe2\x80\x9eLager\xe2\x80\x9c kil\xc4\x99s i\xc5\xa1 voki\xc5\xa1ko veiksma\xc5\xbeod\xc5\xbeio lagern (saugoti), nes d\xc4\x97l \xc5\xbeemos temperat\xc5\xabros fermentacija vyksta l\xc4\x97\xc4\x8diau nei kit\xc5\xb3 alaus tip\xc5\xb3. \xc5\xa0iuolaikin\xc4\x97mis technologijomis fermentacija gali b\xc5\xabti pagreitinama iki 1-3 savai\xc4\x8di\xc5\xb3.\n_START_SECTION_\nVir\xc5\xa1utin\xc4\x97s fermentacijos alus (Ale)\n_START_PARAGRAPH_\nFermentuojama auk\xc5\xa1toje temperat\xc5\xabroje (15-24\xc2\xa0\xc2\xb0C), miel\xc4\x97s (pvz., Saccharomyces cerevisiae) pakyla \xc4\xaf pavir\xc5\xa1i\xc5\xb3. Fermentacija vyksta trumpiau nei lager tipo alaus._NEWLINE_Elis paprastai turi saldesn\xc4\xaf, \xe2\x80\x9esunkesn\xc4\xaf\xe2\x80\x9c skon\xc4\xaf, gali b\xc5\xabti jau\xc4\x8diamas vaisi\xc5\xb3 prieskonis.\n_START_SECTION_\nSavaimin\xc4\x97s fermentacijos alus (Lambic)\n_START_PARAGRAPH_\n\xc5\xa0io tipo al\xc5\xb3 fermentuoja ne dirbtinai augintos, o nat\xc5\xabralios gamtin\xc4\x97s miel\xc4\x97s (da\xc5\xbeniausiai pasitaiko Brettanomyces bruxellensis ir Brettanomyces lambicus r\xc5\xab\xc5\xa1ys). Fermentacijoje dalyvauja Lactobacillus tipo bakterijos._NEWLINE_Spontanin\xc4\x97s fermentacijos al\xc5\xabs paprastai yra r\xc5\xabg\xc5\xa1t\xc5\xabs. \xc5\xa0io tipo alus gaminamas tik Pajotenlando regione (Belgijos Flamand\xc5\xb3 Brabanto provincijos vakarin\xc4\x97 dalis, \xc4\xaf vakarus nuo Briuselio).'